**KRATEK OPIS IGRANO LUTKOVNEGA MUZIKALA SUPER BRINA**

Deklica Brina zna brati, pisati, šteti in tudi zelo rada računa. Še raje pa se igra s svojim mačkom Zdenkom. Zakaj pa je Brina super? Kaj je njena super moč? Da leti kot Superman? Da premetava skale kot Peter Klepec? Ne, ne ...

Brina je super Brina,

ker rešuje uganke in premetanke.

Brina je super Brina,

ker se reši iz vsake nastavljene zanke.

Brina je super Brina,

ker računa in piše, bere in riše.

Brina je super Brina,

ker vsakemu pomaga, tudi če je zgaga!

Zgodba se zaplete, ko pohlepni Zlatoljub odkrije zlato, ki leži natanko pod Brininim drevesom. Na vsak način se ga hoče polastiti, Brina pa se mu upre. Pred nami se odvije boj med dobroto, ki jo pooseblja deklica Brina in sebičnostjo, ki jo predstavlja Zlatoljub, eden od mnogih obsedenih iskalcev sodobnih vrednot - uspeha in bogastva. Ob srečanju z Brino Zlatoljub spozna, da sledi napačnim idealom, saj si želi le biti ljubljen in imeti prijatelje, pot, ki jo ubira, pa ga pelje stran od cilja. Dobrota pa ima to čudežno lastnost, da se tisti, ki so je deležni, lahko spremenijo in tudi sami postanejo dobri.

Predstava govori o prijateljstvu kot eni najpomembnejših vrednot. Prijateljstvo se vzpostavi in ohranja z medsebojno pomočjo in deklica Brina nam daje zgled, kako biti pravi prijatelj. Poleg tega ima predstava tudi ekološko noto. Zlatoljub meni, da je zlato boljše kot drevo, Brina pa mu dokaže nasprotno. Tega se naučijo tudi otroci: Drevo je boljše kot zlato!

Igrano lutkovni muzikal je delno interaktivne narave, saj se otrokom zastavljajo tudi neposredna vprašanja, na katera odgovarjajo, v glasbenih delih pa se otroci pridružijo s petjem in ploskanjem. Vse to je podprto z veliko situacijskega humorja in prvinami pripovedništva.

Predstava je primerna za otroke od 3. leta dalje.

Približno trajanje predstave: 35 minut.

Zgodba in režija: Joseph Nzobandora - Jose

Dramaturgija: Tjaša Jerak

Igrata: Ana Ruter, Joseph Nzobandora - Jose

Glasba: Murat&Jose

Songi: Jose

Izdelava lutk, scenografija: Neva Vrba

Koreografija: Tjaša Jerak

Premiera: oktober 2018

Produkcija: Gledališče MalihVelikih, Zavod TUGENDE

Koprodukcija: Studio XXV

Predstavo je podprlo Ministrstvo za kulturo Republike Slovenije.